#### PRECIZĒTĀ REDAKCIJA

**Daugavpils domes 2023. gada 14. decembra saistošo noteikumu Nr. 30 “Par alkoholisko dzērienu mazumtirdzniecību novietnēs” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2010. gada 25. martā tika pieņemti grozījumi Alkoholisko dzērienu aprites likumā (likuma 3. panta 3.1 daļa, 6. panta devītā daļa un 8. panta trešā un ceturtā daļa, sk. <https://likumi.lv/ta/id/207999-grozijumi-alkoholisko-dzerienu-aprites-likuma>), paredzot vietējām pašvaldībām tiesības noteikt alkoholisko dzērienu mazumtirdzniecības kārtību novietnēs.  Proti, ja papildus alkoholisko dzērienu mazumtirdzniecības vai alus mazumtirdzniecības licencē norādītajai pastāvīgajai tirdzniecības vietai tiek pieteikta alkoholisko dzērienu mazumtirdzniecība novietnē, attiecīgajā licencē minētā darbība norādītajā vietā tiek atļauta, ja vietējā pašvaldība izdevusi saistošos noteikumus par alkoholisko dzērienu mazumtirdzniecību novietnēs (8. panta trešā un ceturtā daļa) un ir saskaņojusi alkoholisko dzērienu mazumtirdzniecību pieteiktajā darbības vietā.  Likuma 8. panta trešā daļa noteica, ja vietējā pašvaldība atļauj alkoholisko dzērienu mazumtirdzniecību novietnēs, tā, ievērojot šā likuma un citu normatīvo aktu prasības, izdod saistošos noteikumus par:  1) laika periodu kalendārajā gadā, uz kādu atļauta alkoholisko dzērienu mazumtirdzniecība novietnēs;  2) kārtību, kādā saskaņojama alkoholisko dzērienu mazumtirdzniecības novietnes vieta.  Savukārt šī panta ceturtā daļa noteica, ka vietējai pašvaldībai savos saistošajos noteikumos ir tiesības paredzēt maksimāli pieļaujamo absolūtā spirta daudzumu alkoholiskajos dzērienos, kuru mazumtirdzniecība atļauta novietnēs.  Līdz ar to, lai komersantiem, kuri papildus alkoholisko dzērienu mazumtirdzniecības vai alus mazumtirdzniecības licencē norādītajai pastāvīgajai tirdzniecības vietai vēlas veikt alkoholisko dzērienu mazumtirdzniecību novietnē, būtu nodrošināšana šāda iespēja, Daugavpils pilsētas dome 2010. gada 22. jūlijā izdeva saistošos noteikumus Nr. 23 “Par kārtību, kādā saskaņojama alkoholisko dzērienu mazumtirdzniecība novietnēs” (turpmāk – Saistošie noteikumi Nr. 23), nosakot sekojošo:   * saskaņojumu alkoholisko dzērienu mazumtirdzniecībai novietnēs Daugavpils pilsētas domes vārdā izsniedz Daugavpils pilsētas domes izpilddirektors; * alkoholisko dzērienu mazumtirdzniecība novietnēs atļauta no katra kalendārā gada 1.janvāra līdz 31.decembrim; * saskaņojumu izsniedz bez maksas uz pieprasīto laika periodu, bet ne ilgāk kā uz vienu kalendāro gadu; * pieteikuma iesniegšanas un saskaņojuma izsniegšanas (atcelšanas) kārtību.   Saistošie noteikumi Nr. 23 neparedz maksimāli pieļaujamo absolūtā spirta daudzumu alkoholiskajos dzērienos, kuru mazumtirdzniecība atļauta novietnēs.  Pašvaldību likuma pārejas noteikumu 6. punktā noteikts, ka pašvaldības dome izvērtē uz likuma “Par pašvaldībām” normu pamata izdotos saistošos noteikumus un izdod jaunus noteikumus atbilstoši Pašvaldību likumā ietvertajam pilnvarojumam.  Ņemot vērā to, ka Saistošie noteikumi Nr. 23 ir izdoti citstarp saskaņā ar likuma “Par pašvaldībām” 43. panta pirmās daļas 3. punktu, kā arī to, ka Daugavpils pilsētā komersantiem ir interese pavasara un vasaras sezonā veikt alkoholisko dzērienu mazumtirdzniecību novietnē papildus alkoholisko dzērienu mazumtirdzniecības vai alus mazumtirdzniecības licencē norādītajai pastāvīgajai tirdzniecības vietai (2023. gadā saskaņojums alkoholisko dzērienu mazumtirdzniecībai novietnēs pavasara un vasaras sezonā ir izsniegts 4 komersantiem), pašvaldība sagatavoja jaunus saistošos noteikumus, pilnībā pārņemot Saistošos noteikumus Nr. 23 un vienlaikus veicot redakcionālus precizējumus.  Ar saistošo noteikumu projekta spēkā stāšanās brīdi spēku zaudēs Saistošie noteikumi Nr. 23. |
| 1. Fiskālā ietekme uz pašvaldības budžetu | Saistošo noteikumu projekts Daugavpils valstspilsētas pašvaldības budžetu neietekmē.  Saskaņā ar saistošo noteikumu projektu saskaņojumu alkoholisko dzērienu mazumtirdzniecībai novietnē izsniedz bez maksas. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Ekonomikas ministrijas 2010. gada decembra Ziņojumā par Latvijas tautsaimniecības attīstību (sk. <https://www.em.gov.lv/lv/media/1786/download>, 108. lpp) ir norādīts, ka 2010. gadā tika veiktas būtiskas izmaiņas tūrismu reglamentējošajos normatīvajos aktos, tostarp, nosakot, ka alkohola tirdzniecību vasaras kafejnīcās regulēs pašvaldību saistošie noteikumi (2010. gada 25. marta likums “Grozījumi Alkoholisko dzērienu aprites likumā”). Arī likumprojekta “Grozījumi Alkoholisko dzērienu aprites likumā” (sk. <https://likumi.lv/ta/id/207999-grozijumi-alkoholisko-dzerienu-aprites-likuma>) anotācijas 1. punktā norādīts, ka likumprojekts izstrādāts Ekonomikas ministrijā saskaņā ar Uzņēmējdarbības vides uzlabošanas pasākuma plāna 2009. gadam 67. punktu “Vasaras kafejnīcu tirdzniecības ierobežojumu atcelšana”.  Līdz ar to saistošo noteikumu projekts vērsts uz alkoholisko dzērienu mazumtirdzniecības novietnē kontroli, uzraugot sabiedrisko kārtību un citu personu tiesību un interešu aizsardzību, un uzņēmējdarbības vidi pašvaldības teritorijā tieši neietekmē. |
| 1. Ietekme uz administratīvajām procedūrām un to izmaksām | Saistošo noteikumu projekts nemaina administratīvās procedūras.  Lai saņemtu saskaņojumu alkoholisko dzērienu mazumtirdzniecībai novietnē, komersants pašvaldības iestādē “Daugavpils pašvaldības centrālā pārvalde” (turpmāk - Pārvalde) iesniedz iesniegumu:  - oficiālajā elektroniskajā adresē;  - elektroniski uz e-pasta adresi: [info@daugavpils.lv](mailto:info@daugavpils.lv);  - sūtot pa pastu: K.Valdemāra ielā 1, Daugavpilī;  - klātienē Pārvaldes Informācijas birojā, K.Valdemāra ielā 1, Daugavpilī darba laikā: pirmdienās: 8.00-18.00; otrdienās - ceturtdienās: 8.00 – 17.00; piektdienās: 8.00 – 16.00.  Kontaktinformācija: 654 04399, 654 04344, 654 04305, 654 04321.  Saskaņojumu alkoholisko dzērienu mazumtirdzniecībai novietnē izsniedz pašvaldības izpilddirektors. Pašvaldības izpilddirektora lēmums vai faktiskā rīcība apstrīdama Administratīvā procesa likuma noteiktajā kārtībā. |
| 1. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4. panta pirmās daļas 12. punktā noteiktās autonomās funkcijas izpildei - sekmēt saimniecisko darbību pašvaldības administratīvajā teritorijā un sniegt tai atbalstu.  Saistošo noteikumu projekta īstenošanā netiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml. |
| 1. Informācija par izpildes nodrošināšanu | Saistošo noteikumu projekta izpildi organizēs Pārvalde, kontrolēs -Daugavpils pilsētas pašvaldības policija. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa – sabiedrības drošība, sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes procesā notikušas konsultācijas ar Daugavpils pilsētas pašvaldības policiju, kura ierosināja papildināt saistošo noteikumu projektu 8. punktu, nosakot, ka saskaņojumu alkoholisko dzērienu mazumtirdzniecībai novietnē var atcelt, ja alkoholisko dzērienu mazumtirdzniecība novietnē sistemātiski apdraud sabiedrisko kārtību un citu personu tiesību aizsardzību, t.i., saglabāt Saistošo noteikumi Nr. 23 8.7. apakšpunktu. Daugavpils pilsētas pašvaldības policijas ieskatā minētais ļaus risināt problēmu gadījumos, ja tiks saņemtas sistemātiskās, kolektīvās sūdzības par to, ka alkoholisko dzērienu pārdošanas rezultātā konkrētajā novietnē regulāri tiek traucēts sabiedriskais miers un kārtība (trokšņi, kautiņi, dabisko vajadzību kārtošana tam neparedzētajās vietās u.tml.). Daugavpils pilsētas pašvaldības policijas priekšlikums ņemts vērā (sk. saistošo noteikumu projekta 8.5. apakšpunktu).  Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2023. gada 31. oktobra līdz 2023. gada 14. novembrim.  Par saistošo noteikumu projektu viedokļi netika saņemti.  Saistošie noteikumi tika virzīti saskaņošanai Ekonomikas ministrijai Brīvas pakalpojumu sniegšanas likuma 14. panta 2.1 daļā noteiktajā kārtībā.  Par saistošo noteikumu redakciju pašvaldībā tika saņemts Ekonomikas ministrijas viedoklis.  Eiropas Parlamenta un Padomes 2006. gada 28. decembra Direktīvas 2006/123/EK par pakalpojumiem iekšējā tirgū 6. pantā ir noteikts, ka visām procedūrām un formalitātēm, kas vajadzīgas pakalpojumu sniedzēja piekļuvei savām pakalpojumu darbībām, ir jābūt pieejamām vienotajā pakalpojumu kontaktpunktā.  Ņemot vērā to, ka vienotā pakalpojumu kontaktpunkta funkcijas Latvijā pilda valsts pārvaldes pakalpojumu portāls [www.latvija.gov.lv](http://www.latvija.gov.lv), pašvaldībai sniegts norādījums precizēt saistošos noteikumus, norādot, ka saskaņojumam alkoholisko dzērienu mazumtirdzniecībai novietnēs pakalpojumam var pieteikties arī caur valsts pārvaldes pakalpojumu portāla tīmekļvietni [www.latvija.gov.lv](http://www.latvija.gov.lv).  Pašvaldība precizēja saistošos noteikumus atbilstoši Ekonomikas ministrijas norādījumiem (sk. saistošo noteikumu 3. punktu). Precizētā saistošo noteikumu redakcija saskaņota ar Ekonomikas ministriju (Ekonomikas ministrijas 2024. gada 30. janvāra vēstule Nr. 3.3-11/2024/683N). |

Daugavpils valstspilsētas pašvaldības domes priekšsēdētājs A.Elksniņš